
REFERAT

Propunere de aprobare a acordării post-mortem 
a  titlului de Cetăţean de Onoare al Municipiului Timişoara lui HORIA RUSU
Horia Rusu s-a născut pe 17 septembrie 1952, la Timişoara, într-o familie cu tradiţie liberală. Bunicul din partea mamei  a fost viceprimar liberal al Timişoarei, iar bunicul dinspre tată a fost primar liberal în comuna Bruiu din judeţul Sibiu.

A urmat Liceul Teoretic „Nikolaus Lenau” din Timişoara şi apoi Facultatea de Electrotehnică din acelaşi oraş.

În anii ’80 când alţii erau preocupaţi să acceadă pe scara socială prin intermediul Partidului Comunist Român, el era prieten cu Herta Muller, scriitoarea de limbă germană care a primit în anul 2009 Premiul Nobel pentru literatură şi un apropiat al grupului de scriitori germani care erau urmăriţi de Securitate. 
În zilele Revoluţiei de la Timişoara a fost în stradă, în mijlocul evenimentelor, transportând răniţi la spital, cu maşina proprie.

Horia Rusu a intrat în PNL în ianuarie 1990, devine vicepreşedinte al filialei municipale Timişoara şi este ales deputat. În vara aceluiaşi an, alături de alţi tineri liberali nemulţumiţi de politica lipsită de fermitate a PNL, a început construcţia unei noi formaţiuni, PNL – Aripa Tânără. Este membru în Comitetul Director al noului partid iar din 1 iulie 1992 este ales, la 38 de ani, preşedintele acestuia. Este cel mai tânăr preşedinte de partid şi primul timişorean care conduce o formaţiune politică românească. În 1993, prin fuzionarea PNL-AT cu o grupare din PNL-CD, ia naştere PL 93, considerat cel mai modern partid de pe scena politică românească. Horia Rusu este ales preşedintele acestui partid. A fost deputat de Timiş până în 1996. După unificarea liberala din 1998, a devenit vicepreşedinte PNL iar în 2000 a fost ales deputat de Sibiu. În ianuarie 2001 şi-a depus candidatura la funcţia de preşedinte al PNL, alături de Valeriu Stoica si Crin Antonescu.
 Pe 29 ianuarie 2001, cu câteva zile înainte de congres, a murit într-un accident de maşină, lăsând politica românească mai săracă. 

 În anul 1998 a publicat, împreună cu Dinu Patriciu, cartea “Capitalismul românesc – un proiect” ale cărei idei sunt valabile şi astăzi. Ca organizaţie a societăţii civile, Fundaţia Horia Rusu promovează, prin mijloace specifice, ideile care l-au animat pe Horia Rusu în acţiunea politică.

Toate acţiunile sale ca lider liberal au fost călăuzite de spiritul Timişoarei. Horia Rusu era mândru că este timişorean şi că de aici a început schimbarea României iar la Congresul de înfiinţare al PNL-AT, a inclus punctul 8 al Proclamaţiei de la Timişoara în statutul partidului. 

Pentru toate cele enumerate mai sus, pentru întreaga sa activitate care a adus beneficii importante Timişoarei, propunem acordarea post-mortem a titlului de Cetăţean de Onoare al Municipiului Timişoara lui HORIA RUSU.

Menţionăm că această propunere de a i se acorda post – mortem titlul de Cetăţean de Onoare al Municipiului Timişoara lui Horia Rusu a fost făcută de grupul de consilieri municipali ai Partidului Naţional Liberal, în numele cărora semnează dl. consilier local Ciprian Jichici. 

